[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.10.2009

COM(2009) 552 окончателен

СЪОБЩЕНИЕ ОТ КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

ЕВРОПЕЙСКИЯТ СЪВЕТ ПО НАУЧНИ ИЗСЛЕДВАНИЯ — ОТГОВОР НА ПРЕДИЗВИКАТЕЛСТВОТО ЗА ВЪРХОВИ ПОСТИЖЕНИЯ НА СВЕТОВНО НИВО

СЪОБЩЕНИЕ ОТ КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

ЕВРОПЕЙСКИЯТ СЪВЕТ ПО НАУЧНИ ИЗСЛЕДВАНИЯ — ОТГОВОР НА ПРЕДИЗВИКАТЕЛСТВОТО ЗА ВЪРХОВИ ПОСТИЖЕНИЯ НА СВЕТОВНО НИВО

ВЪВЕДЕНИЕ

Европейският съвет по научни изследвания (ЕСНИ) е амбициозен нов елемент на политиката на ЕС в областта на научните изследвания, въведен съгласно разпоредбите на Седмата рамкова програма (РП7) на Европейската общност за научни изследвания[1]. На него е възложено изпълнението на специалната програма „Идеи“, на която е предоставен значителен бюджет (7,51 милиарда EUR за периода 2007—2013 г.). Структурата на ЕСНИ включва независим научен съвет в състав от 22 изтъкнати изследователи, подпомаган от специална изпълнителна структура (СИС) под формата на изпълнителна агенция на Комисията[2].

За Европейския съюз създаването на ЕСНИ бе новаторска стъпка[3]. Създаден като напълно нов орган за финансиране на предложени от учени авангардни изследвания в рамките на ЕС с качество на световно ниво, като целта е европейските научни постижения да достигнат върхово равнище, ЕСНИ установява нови параметри за научноизследователска активност на нивото на Общността. За първи път научноизследователска програма на Общността се осъществява въз основа на открита конкуренция между отделни изследователски екипи, независимо научно ръководство и автономно изпълнение посредством изпълнителна агенция. ЕСНИ вече се превърна в силно забележителен и влиятелен елемент на европейското изследователско пространство.

Сега, две години и половина след започване на работата по РП7 и по програмата „Идеи“, е подходящият момент да се направи преглед на постигнатия напредък:

- От официалното начало през 2007 г. досега бяха приети четири годишни работни програми по „Идеи“ и бяха осъществени четири покани за представяне на предложения. По този начин бе натрупан значителен опит по изпълнението на програмата „Идеи“ с нейните оперативни особености, включително независимия научен съвет, партньорската оценка и методите за отпускане на безвъзмездни средства за авангардни научни изследвания.

- След интензивен период на планиране и разработване, както и след приемането от Комисията на Акта за учредяване през декември 2007 г.[4], специалната изпълнителна структура (СИС) на ЕСНИ под формата на собствена изпълнителна агенция на ЕСНИ (ИАЕСНИ) бе обявена за административно автономна от Комисията на 15 юли 2009 г.

- На този фон сега е завършен изискваният от РП7 и нейната специална програма „Идеи“ независим „Преглед на структурите и механизмите на ЕСНИ“, предоставящ подробни заключения и препоръки за бъдещата работа.

По подобие на други иновативни структури, като например съвместните технологични инициативи (СТИ), Европейския институт за иновации и технологии (ЕИТ) или европейските консорциуми за научноизследователска инфраструктура (ЕКНИ), ЕСНИ предлага нов модел за осъществяване на политиката на Общността в областта на научните изследвания и технологичното развитие. Първоначалният опит показа известни пречки за пълното разработване, което е напълно естествено, когато се създават нови структури. Някои от проявилите се проблеми бяха решени или се решават прагматично в сегашната правна рамка, но за решаване на останалите може да са необходими по-дълбоки промени.

Ясно е, че залогът превишава значително мащабите на самия ЕСНИ. Поради това настоящото съобщение, което се основава на натрупания досега от Комисията опит по осъществяването на програмата „Идеи“ и на резултатите от независимия преглед, трябва да се разглежда в по-широкия контекст на по-глобално разсъждение относно еволюцията на политиките и програмите на Общността в областта на научните изследвания, технологичното развитие и иновациите. От основно значение за Комисията са две неща: запазване на последователен и прозрачен подход, като същевременно се гарантира, че инициативите са осигурени с необходимите средства и инструменти за постигане на техните специфични цели в рамките на тези области на политиката. Общото предизвикателство за Европа е ясно: да се даде тласък на научните изследвания и иновациите за изграждане на устойчиво, основано на знанието общество.

Що се отнася до ЕСНИ, първоначалната цел и решимост на Комисията остават непроменени: да се доведе до зрялост организацията за финансиране на авангардни научни изследвания на световно ниво, за да се впрегне и оползотвори големият научен потенциал на Европа, като самата научна общност определя темите за авангардни изследвания. Създаването и първоначалните години на ЕСНИ определено са признати за добър старт. Сега Комисията желае да се възползва от опита, натрупан през този пръв етап от съществуването на ЕСНИ. Поради това в настоящото съобщение се представя пакет от конкретни мерки, които могат да бъдат осъществени от Комисията в кратки срокове. В него се разкриват и проблеми в средносрочна перспектива, които ще трябва да бъдат решени заедно с други институции в по-широкия контекст на разсъждение по какъв начин инструменти на Общността, както и рамката на Общността за административен и финансов контрол могат най-добре да бъдат използвани в подкрепа на нови източници на устойчив растеж. Това следва да гарантира трайния успех на ЕСНИ като един от най-важните елементи на европейското изследователско пространство, като се отчитат две основни характеристики: i) общностният характер на ЕСНИ; ii) значението на високите научни постижения за Европа.

Прегледът на ЕСНИ: целта е организация за финансиране на авангардни научни изследвания на световно ниво

В съответствие със специалната програма „Идеи“ и с цел възможно най-бързо да се постигне споразумение за стабилна организационна структура на ЕСНИ, Комисията организира независим преглед на структурите и механизмите на ЕСНИ на относително ранен етап на функциониране на ЕСНИ[5]. Целите на прегледа бяха:

- анализ с активното участие на научния съвет на структурите и механизмите на ЕСНИ по критерии за високи научни постижения, автономия, ефикасност и прозрачност;

- проверка на процеса и критериите за подбора на членовете на научния съвет;

- проверка на предимствата и недостатъците на една структура въз основа на изпълнителна агенция и на структура по член 171 от Договора.

Групата от шест изтъкнати експерти, ръководена от проф. Vaira Vike-Freiberga представи своя доклад на Комисията на 23 юли 2009 година[6]. Комисията изказва своята благодарност на членовете на експертната група за преглед на ЕСНИ за положените от тях усилия и старание в изпълнението на тази трудна задача.

Извършеният от групата анализ се основаваше на съществена информация, постъпила от заинтересованите страни от научната общност, включително от обстойно изслушване на научния съвет на ЕСНИ, обширно анкетно проучване на кандидати за финансиране и рецензенти за партньорска оценка, както и от доклади на служби на Комисията за натрупания практически опит, а също и за правни и бюджетни аспекти.

Прегледът на ЕСНИ потвърждава, че през първите две години от своето функциониране ЕСНИ като цяло е постигнал значителни успехи. Неговата научна стратегия, концепцията за неговите схеми за отпускане на безвъзмездни средства и качеството на осъществяваната партньорска оценка са признати до голяма степен от научната общност, както показват резултатите от анкетното проучване, извършено за целите на прегледа.

От оперативна гледна точка, ЕСНИ съумя, като започна от нулата, да разработи и внедри нови схеми за изпълнение на програмата „Идеи“, бързо да формира персонал и ресурси, както и да създаде автономно функционираща структура под формата на изпълнителна агенция, като същевременно отговори на безпрецедентен и неочаквано голям наплив от кандидати за финансиране.

След като при прегледа са разгледани възможностите и потенциалните рискове, свързани с двата вида структури, се стига до становището, че макар моделът с изпълнителна агенция в сегашната си стандартна форма да поставя известни ограничения, преминаването към нова структура въз основа на член 171 от Договора би било неоправдано поради свързаните с това трудности и рискове, включително възможността за политическа намеса в независимостта в научно отношение на ЕСНИ — поне докато не бъдат изчерпани възможностите за развитие и усъвършенстване на изпълнителната агенция, така че да отговори на амбициите на ЕСНИ. Експертната група препоръчва следващ независим преглед след 2 години.

Въпреки това, както е изтъкнато в прегледа, ако стремежът е ЕСНИ да затвърди първоначалните си успехи и да се превърне действително в организация за финансиране на авангардни научни изследвания на световно ниво — континентален лидер в подпомагането на научни и технологични пробиви, необходими за запазване на творческия характер на европейските икономики и общества — спешно трябва да се обърне внимание на усъвършенстването на нейната структура и начини на работа. За да се запази успехът на ЕСНИ в дългосрочна перспектива, ЕСНИ се нуждае от всеотдайно и компетентно ръководство, бързо укрепване на своите дейности на всички нива и култура на гъвкавост и доверие, която да е благоприятна за авангардни научни изследвания. Това са главните принципи, на които се основават представените по-долу кратко- и средносрочни мерки. Всички мерки, предложени в настоящото съобщение, ще бъдат осъществени в рамките на финансовия пакет за РП7; не се предвижда допълнително отражение върху бюджета.

Развитие на ЕСНИ в зряла организация за финансиране на научни изследвания на световно ниво

Сега, когато Изпълнителната агенция на Европейския съвет по научни изследвания (ИАЕСНИ) е автономна и прегледът е завършен, Комисията има амбициозни цели за втория етап на развитие на ЕСНИ. Докато научният съвет определя научната стратегия на програмата, а ИАЕСНИ изпълнява бюджета, Комисията гарантира автономията на ЕСНИ и продължава да носи известна политическа и финансова отговорност включително отчетност за осъществяването на специалната програма „Идеи“.

Поради това Комисията възнамерява да приложи двупосочна стратегия за справяне не само с обичайните първоначални затруднения във връзка с всяка нова организация, но и с основните причини за административна неефикасност и структурни проблеми, установени през първия етап на функциониране на ЕСНИ:

i) незабавно да се вземат краткосрочни мерки за осъществяване на тези препоръки от прегледа и други необходими технически подобрения в методите за работа на ЕСНИ, които могат да бъдат постигнати в рамката на неговите собствени компетенции — на равнището на Комисията или на агенцията;

ii) да започне решаването в средносрочна перспектива на проблемите, свързани с основните правила и регламенти, чрез представяне на Съвета и на Европейския парламент на предложения за изменение на финансовите и административните правила, за да съответстват те по-добре на потребностите на авангардните научни изследвания.

Посланието, че ЕСНИ трябва да бъде „учеща се организация“, се съдържа във формулировката за специалната програма „Идеи“: „…Изпълнението и управлението на дейността ще се проверяват и преценяват непрекъснато, за да се оценят неговите постижения и да се коригират и подобрят процедурите въз основа на придобития опит.“

i) Незабавни и краткосрочни мерки

Следните мерки, с посочени ориентировъчни срокове за тяхното изпълнение, са от компетенцията на Комисията и/или ИАЕСНИ. За изясняване и укрепване на правното основание те ще бъдат отразени при необходимост чрез изменения в решението на Комисията за създаване на ЕСНИ[7], както и в решенията за учредяване на ИАЕСНИ[8] и за делегиране[9].

Обединяване на научното и административното ръководство

Експертната група за преглед потвърди, че в съответствие с предвиденото в специалната програма „Идеи“ Комисията е ефективен „гарант“ на автономията и целостта на ЕСНИ и изцяло зачита независимостта на научния съвет при определянето на научната стратегия на ЕСНИ. При прегледа бе констатирано обаче, че сегашната структура на ЕСНИ с разделение между научните и финансово-административните отговорности поражда ненужна сложност и неудовлетвореност. Експертната група за преглед препоръчва коригиращи мерки, включително обединяване в една длъжност на функциите на директора на ИАЕСНИ и на генералния секретар на ЕСНИ, при условие че тя се заема от изтъкнат учен със солиден административен опит. Други препоръки са директорът да докладва пряко и редовно на отговарящия за научните изследвания комисар, както и да се адаптира съставът на ръководния комитет на ИАЕСНИ, така че да включва двама члена на научния съвет, както и изтъкнат външен учен.

В сегашната финансова и регулаторна рамка Комисията възнамерява да осъществи следните мерки с цел да се постигне по-голямо съответствие между научните и административните аспекти на управлението, опростяване и рационализиране на структурата:

а. За длъжността „Директор на ИАЕСНИ“ да се въведе профил „изтъкнат учен със солиден административен и управленски опит“. Научният съвет ще участва в последващия процес на подбор, както е предвидено в правната и регулаторна рамка на ЕСНИ и Насоките за назначаване на директори на изпълнителни агенции[10]. Срок за изпълнение: 2-ро тримесечие на 2010 г.

б. След успешното назначаване на директор с такъв профил и с предварителното съгласие на научния съвет, длъжността „Генерален секретар на ЕСНИ“ се предвижда да отпадне след изтичане на мандата на титуляря. Срок за изпълнение: 2-ро тримесечие на 2011 г.

в. Да се обмисли адаптиране на състава на ръководния комитет на ИАЕСНИ[11], както и на начина на неговата работа, при условие че се гарантира способността на Комисията по всяко време да упражнява своите функции на контрол и надзор върху ИАЕСНИ чрез запазване на мнозинство от гласовете. Срок за изпълнение: 1-во тримесечие на 2010 г.

г. Да се разработи и приложи съгласувана и интегрирана комуникационна стратегия, включително обединен уебсайт, който да дава на външните заинтересовани страни единна ясна представа и текуща информация за стратегията и конкретната работа на ЕСНИ, като се отразяват дейностите и на ИАЕСНИ и на научния съвет. Тази подобрена комуникационна стратегия ще допринесе и за по-голяма прозрачност на работата на ЕСНИ, както и за намаляване на риска от конфликт на интереси. Срок за изпълнение: 1-во тримесечие на 2010 г.

Научният съвет и директорът на ИАЕСНИ ще бъдат приканени да се срещат при необходимост с комисаря, отговарящ за научните изследвания, за обсъждане на напредъка в постигането на целите на ЕСНИ.

Подобрени административни процедури

Ясно е, че качеството на схемите на ЕСНИ за финансиране — и извън това репутацията на ЕСНИ — пряко зависят от квалификацията и способностите на неговите експерти — членове на комисии и рецензенти. В резултат на прегледа се заключава, че за осигуряване и в бъдеще на участието на такива висококвалифицирани рецензенти и членове на комисии в програмата трябва силно се опростят управленските процедури за тяхното назначаване и заплащане, както и да се направят възможно най-удобни за потребителите.

Ето защо ИАЕСНИ, съгласувано с Комисията и в съответствие със съществуващата правна рамка, ще осъществи постепенно следните мерки:

а. Започване на разработването и прилагането на по-леки и по-функционални „специфични за ЕСНИ“ административни процедури, обхващащи критичните процеси на назначаване и заплащане на експерти (членове на комисии и рецензенти) и управление на отпускането на безвъзмездни средства. Срок за изпълнение: 4-то тримесечие на 2009 г.

б. Експериментиране и при успех пълно въвеждане на по-леки процедури за доказване от експертите на тяхната квалификация чрез използване на уебсайт и на други професионални данни в съответствие с утвърдената научна практика. Срок за изпълнение: 4-то тримесечие на 2009 г.

в. По-нататъшно оптимизиране и последващо въвеждане на ефикасни процедури за назначаване на експерти, което е възможно да бъде за цялото времетраене на РП7, а не само за отделни години. Срок за изпълнение: 2-ро тримесечие на 2010 г.

Укрепване на дейностите на всички нива

Дейностите на ЕСНИ изискват високо равнище на професионализъм на всички нива: при подбора на членове на научния съвет и рецензенти, а също и при свързаните с това управленски дейности — например с оглед да се избегне конфликт на интереси, като това важи както за подбора на проекти, така и за работата на командировани национални експерти. Тези дейности следва да се осъществяват щателно, но по-гъвкаво отколкото досега.

В доклада от прегледа се одобряват въведените критерии и методиката за подбор на членове на научния съвет и се препоръчва за целта да се създаде постоянна комисия за определяне на членовете. Посочва се също така, че е необходима по-голяма прозрачност — например при подбора на членове на научния съвет и на рецензенти, както и по отношение на обсъжданията в научния съвет за стратегията.

Комисията и ИАЕСНИ ще предприемат следните мерки за осигуряване на високо ниво на професионализъм и прозрачност, като същевременно се гарантира независимост и качество на работата на ЕСНИ:

а. Изясняване на връзките и modus operandi между ИАЕСНИ и научния съвет в съответните им функции в дейността на ЕСНИ и внасяне при необходимост на изменения в решението за ЕСНИ. Срок за изпълнение: 2-ро тримесечие на 2010 г.

б. Създаване на постоянен, независим, т.нар. идентификационен комитет за определяне на членовете на научния съвет в съответствие с препоръките, направени от идентификационния комитет за научния съвет на ЕСНИ през 2009 г.[12], за да се гарантира поетапното обновяване на научния съвет, който комитет ще работи на основата на консултации с научния съвет, както и на вече установените критерии и методика, одобрени от експертната група за преглед. Срок за изпълнение: 1-во тримесечие на 2010 г.

в. Насърчаване на научния съвет да обмисли създаването на подкомитет със задачата да разшири базата за набирането на експерти, които да извършват партньорска оценка. Срок за изпълнение: 1-во тримесечие на 2010 г.

г. Проучване на възможностите, в знак на признателност за личния ангажимент на членовете на научния съвет и особено на председателя и заместник-председателите, да им се изплаща хонорар за тяхното участие в пленарни заседания на научния свет[13] и продължаване на споразумението за подпомагане на място на председателя и заместник-председателите на научния съвет чрез финансовия инструмент за отпускане на безвъзмездни средства „Координация и спомагателни дейности“ на РП7. Срок за изпълнение: 2-ро тримесечие на 2010 г.

д. Работа с научния съвет за повишаване на прозрачността за външни заинтересовани страни на дейностите на ЕСНИ, включително публикуване на съответни етични кодекси, разпоредби за избягване на конфликт на интереси и протоколи от заседанията на научния съвет. Срок за изпълнение: 4-то тримесечие на 2009 г.

е. Създаване съвместно с научния съвет и под ръководството на директора на ИАЕСНИ на комитет, който да дава насоки във връзка с конфликти на интереси, измами и етични проблеми в съответствие с правните разпоредби и утвърдената международна практика, за да се гарантира, че действията на ЕСНИ са безупречни по отношение на качество и безпристрастност особено по време на процеса на партньорска оценка. Срок за изпълнение: 2-ро тримесечие на 2010 г.

ii) Средносрочни мерки

В процеса на изпълнение на програмата „Идеи“ възникнаха редица проблеми, посочени от изследователи и приемащи ги организации, които проблеми показват, че административната ефикасност е от решаващо значение за осъществяването на проекти за авангардни научни изследвания.

Освен това експертната група за преглед на ЕСНИ счита, че ефикасността на организиране на текущата работа не може да бъде отделена така отчетливо от научното ръководство, както внушава сегашният модел на ЕСНИ. Административната ефикасност трябва да бъде подобрена, но прегледът показва, че проблемите на ЕСНИ в много отношения са свързани с по-дълбоката нормативна среда и произтичащата от нея „култура на контрол“ в системата на Общността. Това подсказва за необходимост да се премине към система на „еднократно изплащани фиксирани суми“ вместо предоставянето на безвъзмездни средства по договор и да се преосмисли философията на Финансовия регламент и свързаните с него процедури на контрол с оглед връщане към подход, основан на доверие в съчетание със строги санкции в случай на нарушение.

Възможно е редица проблеми да не бъдат решени в сегашната рамка, тъй като изискват действия или промени в по-дългосрочна перспектива. Предстоящият тригодишен преглед на Финансовия регламент предоставя навременна възможност за проучване на тези проблеми, тъй като този регламент е с широк обхват, включващ не само финансови операции като такива, но и рамката, в която функционират изпълнителните агенции. Що се отнася до политиката за научни изследвания, основната задача ще бъде да се определи точният характер и обхват на конкретните изменения, които трябва да се направят за благоприятстване на научните изследвания, технологичното развитие и иновациите и по-специално на авангардните изследвания, така че да се поддържа високо равнище на творчество, без да се внася неоправдан финансов риск. Разбира се, трябва да бъде намерено подходящо съотношение между рисковете, които са неизбежни при авангардните научни изследвания, и защитата на финансовите интереси на Общността чрез Финансовия регламент.

Комисията ще се възползва от възможността, предоставяна от предстоящия преглед на Финансовия регламент, за оценка на ситуацията, съобразяване с натрупания опит и формулиране на възможни решения на конкретните административни и финансови недостатъци по отношение на научните изследвания, технологичното развитие и иновациите като цяло и по-специално на авангардните изследвания. С оглед на общата цел за опростяване и по-добро ръководство, специфичната цел ще бъде разработване на подход за финансово управление на научните изследвания, при който ударението се поставя върху функцията на отпусканите безвъзмездни средства като инвестиция във висококвалифицирани изследователи; това се счита за добра практика във всички успешни системи за научни изследвания в световен мащаб.

Тези проблеми следва да бъдат разглеждани в по-широкия контекст на размисъл как бъдещата финансова и административна рамка на Общността най-добре може да бъде използвана в служба на политиките, насочени в подкрепа на нови източници на устойчив растеж.

Заключение и следващи стъпки

След успешен „пионерен етап“ сега ЕСНИ навлиза уверено във втория етап на своето развитие. Въз основа на първоначалните резултати се очаква ЕСНИ да стане важна и стабилна част от европейското научноизследователско пространство, а за разгръщане на неговия пълен потенциал той ще се нуждае и от подкрепата на другите институции и заинтересовани страни.

В много отношения ЕСНИ всъщност стимулира по-широк процес на натрупване на опит и адаптиране, като изпробва нови начини за научни изследвания, които да се извършват в рамките на Общността, така че представлява истински „двигател на промяната“ в европейското научноизследователско пространство.

Този процес на натрупване на опит обхваща заинтересовани страни в цялата изследователска общност — независимо дали се отнася до управление на интерфейса между научния съвет и ИАЕСНИ, процедури за партньорска оценка на авангардни изследвания или взаимодействия от нов вид между дейностите на финансиране на национално и общностно равнище. За постигане на целите на стратегията и мерките, предложени от Комисията, от решаващо значение през този следващ етап ще бъде и продължаващата пълна подкрепа и ангажимент на тези заинтересовани страни.

В настоящото съобщение са изложени редица мерки в съответствие с амбициите на Европейския съюз по отношение на ЕСНИ, като надлежно са взети предвид препоръките на експертната група за преглед и е отразена собствената оценка на Комисията на досегашния опит.

Комисията и ИАЕСНИ незабавно ще поставят началото на инициативи съгласно съответната си компетенция за подобряване на управлението и административната гъвкавост на ЕСНИ в сегашната регулаторна рамка. Комисията ще работи активно с други заинтересовани страни, включително научния съвет, за да осигури тяхната трайна подкрепа за по-нататъшни действия, както и за успоредно подобряване и „професионализиране“ на дейностите на тяхна собствена отговорност.

Комисията своевременно и в рамките на прегледа на Финансовия регламент ще започне по-широко обсъждане по същество с Европейския парламент и Съвета относно регулаторната рамка за научни изследвания и технологично развитие. Неговата цел ще бъде да се осигури намирането на подходящо съотношение между рисковете, които са присъщи на авангардните научни изследвания, и ефикасното използване на средствата на ЕС, както и разработването на подходящи структури и механизми за външно управление на научните изследвания. Общата цел е финансовата и административната рамка на Общността да може да се използва по най-добрия начин в служба на политиките, насочени в подкрепа на нови източници на устойчив растеж.

[1] ОВ L 412, 30.12.2006 г., стр. 1.

[2] Изпълнителната агенция на ЕСНИ се управлява от назначавани от Комисията директор и ръководен комитет.

[3] ОВ L 57, 24.2.2007 г., стр. 14.

[4] 2008/37/ЕО; ОВ L 9, 12.1.2008 г., стр. 15.

[5] COM(2008) 526 окончателен.

[6] Докладът и допълнителни подробности относно данните и метода, използвани от експертната група за преглед на ЕСНИ, са публикувани на уебсайта на ЕСНИ: http://erc.europa.eu/index.cfm?fuseaction=page.display&topicID=158

[7] 2007/134/ЕО; ОВ L 57, 24.2.2007 г., стр. 14.

[8] 2008/37/ЕО; ОВ L 9, 12.1.2008 г., стр. 15.

[9] COM(2008) 5694 окончателен (непубликуван).

[10] SEC(2009)27.

[11] COM(2008) 5132 (непубликуван). Понастоящем ръководният комитет на ИАЕСНИ се състои от 3 служители на Общността, 2 учени и Генералния секретар на ЕСНИ в качеството на наблюдател.

[12] Идентификационен комитет за научния съвет на ЕСНИ, заключителен доклад, 19 януари 2009 г., http://erc.europa.eu/pdf/ERC_Id_Final_Report_2009-01-19.pdf

[13] По подобие на въведеното за Европейския институт за технологии, Регламент ЕО/294/2008, ОВ L 97, 9.4.2008 г., стр. 1.